**26ο Δημοτικό Σχολείο Πάτρας Πάτρα, 29–5–2020**

**ΑΝΑΚΟΙΝΩΣΗ**

Αγαπητοί γονείς και κηδεμόνες των μαθητών του Σχολείου μας,

Όπως γνωρίζετε, από την προσεχή Δευτέρα 01–6–2020 επαναλειτουργούν τα δημοτικά σχολεία της χώρας μέχρι την Παρασκευή 26–6–2020, ημέρα που θα είναι και η τελευταία για το σχολικό έτος που διανύουμε.

Η επιστροφή των μαθητών στο σχολείο μετά από το αναγκαστικό κλείσιμο των σχολικών μονάδων λόγω της πανδημίας σημαίνει και την επιστροφή στην εκπαιδευτική διαδικασία, η οποία όμως είναι απαραίτητο, για λόγους υγιεινής και ασφάλειας, να γίνει με την τήρηση προϋποθέσεων που ορίζουν σχετικά υγειονομικά πρωτόκολλα που έχει εκδώσει ο Εθνικός Οργανισμός Δημόσιας Υγείας (ΕΟΔΥ), καθώς και με συγκεκριμένες οδηγίες του Υπουργείου Παιδείας.

Κατ’ εφαρμογή των διατάξεων αυτών και προσαρμοζόμενος στις ιδιαιτερότητες της σχολικής μας μονάδας, ο Σύλλογος Διδασκόντων αποφάσισε από 01–6–2020 να ισχύσουν τα ακόλουθα μέτρα κατά τη λειτουργία του Σχολείου μας, τα οποία συνοψίζονται στα ακόλουθα βασικά σημεία:

1. Με βάση τα αριθμητικά στοιχεία των δηλώσεων γονέων μαθητών που δε θα παρακολουθήσουν τα μαθήματα το χρονικό διάστημα μέχρι τη λήξη του τρέχοντος σχολικού έτους και τη χωρητικότητα των αιθουσών διδασκαλίας, χωρίστηκαν τα τμήματα **Α1΄, Α2΄, Γ1΄, Γ2΄, Δ1΄, Δ2΄, Ε2΄, ΣΤ1΄** και **ΣΤ2΄** των τάξεων σε 2 υποτμήματα, Α΄ και Β΄, τα οποία από 01–6–2020 θα κάνουν μάθημα: το Α΄ υποτμήμα τις ημέρες Δευτέρα–Τετάρτη–Παρασκευή και το Β΄ υποτμήμα τις ημέρες Τρίτη–Πέμπτη. Το αντίστροφο θα συμβεί την επόμενη εβδομάδα (από 08–6–2020), δηλαδή εναλλαγή της σειράς των υποτμημάτων., η οποία θα επαναλαμβάνεται και για τις υπόλοιπες εναπομείνασες εβδομάδες.
2. Τα τμήματα **Β1΄, Β2΄** και **Ε1΄**, λόγω μικρού αριθμού μαθητών και μεγάλης χωρητικότητας της αίθουσας διδασκαλίας, δε θα χωριστούν σε υποτμήματα και θα λειτουργούν καθημερινά σε ένα τμήμα φοίτησης, όπως συνέβαινε την περίοδο πριν το κλείσιμο των σχολείων λόγω πανδημίας
3. Το Ολοήμερο τμήμα, καθώς και η Πρωινή Ζώνη Ολοήμερου ΔΕ ΘΑ ΛΕΙΤΟΥΡΓΗΣΟΥΝ
4. Κάθε μαθητής θα προσέρχεται στο σχολείο για την παρακολούθηση των μαθημάτων ΜΟΝΟ τις ημέρες που έχει προγραμματιστεί γι’ αυτόν και θα εισέρχεται κατευθείαν στην τάξη του, όπου θα τους αναμένει ο εκπαιδευτικός που θα έχουν την 1η ώρα της κάθε ημέρας. Συγκέντρωση για πρωινή προσευχή και σχετικές ανακοινώσεις ΔΕ ΘΑ ΓΙΝΟΝΤΑΙ για λόγους αποφυγής συγχρωτισμού, επομένως δε θα χτυπάει το κουδούνι, αλλά η προσέλευση των μαθητών θα γίνεται το χρονικό διάστημα που προβλέπουν οι κείμενες διατάξεις (08:00΄ έως 08:15΄) και πρέπει να έχει ολοκληρωθεί μέχρι τις 08:15΄, ώστε να ξεκινήσει το μάθημα. Κατά την είσοδο των μαθητών στο Σχολείο θα πρέπει να τηρούνται οι αποστάσεις (τουλάχιστον 1,5μέτρο)
5. Οι μαθητές θα έχουν μαζί τους την τσάντα με τα βιβλία και την κασετίνα με τα απαραίτητα σχολικά είδη (μολύβια, γόμα, ξύστρα κλπ). Απαγορεύεται ρητά κάθε ανταλλαγή των ειδών αυτών με άλλους συμμαθητές τους, καθώς και ο διαμοιρασμός φωτοτυπιών, καρτών, παιχνιδιών κλπ. Στις αίθουσες διδασκαλίας υπάρχει αντισηπτικό διάλυμα, που θα χρησιμοποιείται πριν και μετά τα διαλείμματα, την τουαλέτα, το κολατσιό. Συστήνουμε κάθε παιδί να έχει στη σχολική του τσάντα μπουκαλάκι(α) νερού, μαντιλάκια καθαρισμού χεριών, μικρό αντισηπτικό μπουκαλάκι, καπέλο για τον ήλιο και να φοράει αντηλιακή κρέμα προσώπου, καθώς μπήκαμε στο καλοκαίρι.
6. Οι αίθουσες διδασκαλίας έχουν ειδικά διαμορφωθεί και τα θρανία των μαθητών έχουν προσανατολιστεί, σύμφωνα με τις οδηγίες του ΕΟΔΥ, προς την ίδια κατεύθυνση, ώστε να μειώνεται η έκθεση των μαθητών σε σταγονίδια από βήχα ή φτάρνισμα κι έχει τοποθετηθεί ευδιάκριτη σήμανση για το μέρος που θα κάτσει κάθε παιδί, τηρώντας απόσταση 1,5 μέτρου μεταξύ των θρανίων των μαθητών
7. Έχει υπάρξει μέριμνα για την αποφυγή ανάμιξης παιδιών διαφορετικών τμημάτων και τάξεων τόσο κατά τη διάρκεια της διδασκαλίας, όσο και στα διαλείμματα. Για τον λόγο αυτό, έχει αποφασιστεί ο προαυλισμός των παιδιών σε διαφορετικό χρόνο (σε δύο ομάδες των υποτμημάτων καθημερινά) και σε διαφορετικό χώρο του προαυλίου, με ανάλογη, βεβαίως, επιτήρηση από τους εκπαιδευτικούς του Σχολείου. Οι ώρες των διαλειμμάτων έχουν αναπροσαρμοστεί σε νέα δεδομένα, ως εξής: Τα μονά τμήματα (Α1΄, Β1΄, Γ1΄, Δ1΄, Ε1΄ και ΣΤ1΄) θα βγαίνουν διάλειμμα: 9:25΄–9:45΄, 11;20΄–11:35΄, 12:20΄–12:30. Τα ζυγά τμήματα (Α2΄, Β2΄, Γ2΄, Δ2΄, Ε2΄ και ΣΤ2΄) θα βγαίνουν διάλειμμα: 9:45΄–10:05΄, 11;35΄–11:50΄, 12:30΄–12:40΄. Έχει γίνει επίσης, τοποθέτηση αυτοκόλλητης σήμανσης, ώστε να τηρηθεί η αναγκαία απόσταση στη σειρά αναμονής στην τουαλέτα και κατά την είσοδο–έξοδο από τις αίθουσες διδασκαλίας
8. Επισημαίνουμε ότι, ειδικά αυτήν την περίοδο που διανύουμε, είναι εξίσου σημαντικό να ΜΗΝ ΥΠΑΡΧΕΙ ΕΠΙΣΚΕΨΗ οικογενειακών μελών κατά τις ώρες των διαλειμμάτων στα κάγκελα του προαυλίου, προκειμένου να μιλήσουν στο παιδί τους ή να του δώσουν κάποιο κολατσιό, καθώς βρίσκονται στον περιβάλλοντα χώρο και άλλα παιδιά , με αποτέλεσμα να μεγιστοποιείται πιθανός κίνδυνος διασποράς του κορονοϊού, χωρίς, μάλιστα, να είναι εφικτή η ιχνηλάτιση των επαφών αυτών από τους υγειονομικούς φορείς
9. Το κυλικείο του Σχολείου θα είναι κλειστό όλο αυτό το χρονικό διάστημα, επομένως θα πρέπει να φροντίσετε ώστε το παιδί σας να έχει κολατσιό μαζί του κατά την πρωινή προσέλευση
10. Η εξώπορτα του προαυλίου θα κλειδώνει μετά την έναρξη των μαθημάτων (08:15΄). Υπενθυμίζουμε ότι, σύμφωνα με την εγκύκλιο ΔΙΔΑΔ/Φ.69/113/9246/29–4–2020, η προσέλευση κοινού στο Σχολείο είναι δυνατή ΜΟΝΟΝ κατόπιν τηλεφωνικής επικοινωνίας ή μέσω e–mail και ραντεβού με τη διεύθυνση του Σχολείου
11. Η αποχώρηση των μαθητών θα γίνεται στο εξής, για ευνόητους λόγους, τμηματικά και με χρονισμό και θα χρησιμοποιηθούν και οι δύο πόρτες του προαυλίου. Οι μαθητές που η τάξη τους βρίσκεται στο Α΄ διδακτήριο (πρώην 26ο Δημ. Σχολείο Πάτρας) θα αποχωρούν από την κεντρική είσοδο, όπως γινόταν την περίοδο της κανονικότητας. Οι μαθητές που η τάξη τους βρίσκεται στο Β΄ διδακτήριο (πρώην 31ο Δημ. Σχολείο Πάτρας) θα αποχωρούν από την πλαϊνή είσοδο επί της οδού Αγίας Σοφίας. Τα τμήματα θα σχολάνε κατά σειρά (με προτεραιότητα στις μικρές τάξεις) και οι μαθητές θα παραδίδονται στους γονείς/κηδεμόνες τους με την επιμέλεια των εκπαιδευτικών. Για καλύτερο έλεγχο της ροής αποχώρησης, οι εξώπορτες θα ανοίγουν μόνο το ένα τους φύλο. Κατά συνέπεια, οι γονείς που θα περιμένουν στις εξώπορτες, θα πρέπει ΝΑ ΜΗ ΣΥΝΩΣΤΙΖΟΝΤΑΙ μπροστά στην έξοδο του προαυλίου, αλλά να τηρούν τις αποστάσεις και να “απλωθούν” στον πεζόδρομο και στην πλατεία ή κατά μήκος της πλευράς της οδού Αγίας Σοφίας, αντίστοιχα, αναμένοντας ειδοποίηση για την τάξη/τμήμα του παιδιού τους που θα αποχωρεί… Είναι ευνόητο, ότι για την επιτυχή και ασφαλή έξοδο των μαθητών από το Σχολείο την ώρα που σχολάνε τα παιδιά, θα χρειαστεί εμείς οι ενήλικες να επιδείξουμε ΥΠΟΜΟΝΗ, να ΤΗΡΗΣΟΥΜΕ ΤΙΣ ΑΠΟΣΤΑΣΕΙΣ μεταξύ μας, καθώς και τα μέτρα ασφαλείας που προτείνονται από τον ΕΟΔΥ, ακόμα και για όσα είναι προαιρετικά (για παράδειγμα, η χρήση μάσκας από τους γονείς που θα παραλάβουν τα παιδιά τους θεωρούμε ότι θα συμβάλει θετικά στην ασφάλεια όλων μας)
12. Σε περίπτωση που κάποιο παιδί το πρωί ή την προηγούμενη μέρα πριν έρθει στο Σχολείο, αισθανθεί αδιαθεσία, πρέπει να παραμένει στο σπίτι του, να ειδοποιείται γιατρός της πρωτοβάθμιας φροντίδας υγείας, κατά προτίμηση γιατρός που παρακολουθεί συστηματικά το παιδί, και να ενημερωθεί σχετικά το Σχολείο
13. Αν κάποιος μαθητής/τρια αισθανθεί αδιαθεσία κατά τη διάρκεια παραμονής στο Σχολείο, θ’ αντιμετωπίζεται σύμφωνα με τις οδηγίες του Υπουργείου, θα ειδοποιείται άμεσα ο γονέας να το παραλάβει και θ’ ακολουθείται αυστηρά το υγειονομικό πρωτόκολλο
14. Για οποιαδήποτε ενημέρωση χρειαστεί, αυτή θα γίνεται μέσω της ιστοσελίδας του Σχολείου μας (<http://26dim-patras.ach.sch.gr/joomla2/>), θα αναρτάται στον πίνακα ανακοινώσεων στην εξώπορτα του προαυλίου και θ’ αποστέλλεται στον Σύλλογο Γονέων και Κηδεμόνων, ώστε να ενημερωθούν τα μέλη του μέσω του δικού τους τρόπου τηλεπικοινωνίας (facebook)
15. Τέλος, επισυνάπτουμε τον χωρισμό των τμημάτων σε υποτμήματα ανά ημέρα προσέλευσης, καθώς κι έγγραφο του Υπουργείου για την επαναλειτουργία των σχολείων και σχετικές οδηγίες του ΕΟΔΥ.

Αγαπητοί γονείς,

Όπως κατανοούμε όλοι, πολλά άλλαξαν στη ζωή μας και στην καθημερινότητά μας την τελευταία περίοδο. Ξεκινάμε την επαναλειτουργία του Σχολείου σε πρωτόγνωρες συνθήκες και ζητούμε την κατανόηση και στήριξή σας στην κοινή προσπάθεια να διασφαλίσουμε τους κανόνες υγιεινής και προφύλαξης από την εξάπλωση του νέου ιού. Συζητήστε με τα παιδιά σας τους προτεινόμενους τρόπους προστασίας. Πρέπει όλοι να τηρήσουμε ευλαβικά τα μέτρα που αποφασίστηκαν με γνώμονα την ΥΓΕΙΑ και την ΑΣΦΑΛΕΙΑ όλων μας. Καλή μας αρχή!

***Από τον Σύλλογο Διδασκόντων του Σχολείου***